ORDE do 3 de febreiro de 2006 pola que se determinan os servizos mínimos durante a folga convocada con carácter indefinido desde o 6 de febreiro de 2006, no centro de traballo de Masa Galicia, S.A. na mina de Meirama.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 06/02/2006

O artigo 28.2º da Constitución española recoñece o dereito de folga dos traballadores para a defensa dos seus intereses, malia limitar o seu exercicio para garantir os servizos esenciais da comunidade, entre os que está a subministración de electricidade.
O artigo 3 do Decreto 155/1988, do 9 de xuño, faculta o conselleiro competente por razón dos servizos esenciais afectados ante unha situación de folga para que, mediante orde, decida o mínimo de actividade necesaria para asegurar o mantemento deles, así como para determinar o persoal preciso para a súa prestación.
O comité de empresa de Masa Galicia, S.A. convocou unha folga con carácter indefinido, a partir das 6.45 horas do día 6 de febreiro de 2006, no centro de traballo da mina de Meirama, que pode
ter incidencia na subministración de lignito pardo á central térmica de Meirama e na prestación dun servizo esencial como é a subministración de electricidade.
Polo tanto, cómpre determinar os servizos mínimos que se deben manter mentres dure a folga convocada no referido centro de traballo para garantir as debidas condicións de seguridade de persoas, bens e instalacións e asegurar o abastecemento de carbón á central térmica de Meirama.
Na súa virtude, oído o comité de folga e no uso das competencias que teño atribuídas,
DISPOÑO:
Artigo 1º
1. Os servizos mínimos que se deberán manter mentres dure a folga anunciada con carácter indefinido a partir das 6.45 horas do día 6 de febreiro de 2006 no centro de traballo de Masa Galicia, S.A. na mina de Meirama, titularidade de Lignitos de Meirama, S.A., serán os seguintes:
Instalacións do parque:
-2 oficiais eléctricos por quenda.
-2 oficiais mecánicos por quenda.
Instalacións de mina (operación):
-1 operador de recolledor por quenda.
-1 oficial de limpeza por quenda.
-2 oficiais bombeiros por quenda.
A estes postos haberá de sumarse un encargado común para as instalacións de parque e mina.
Por outra banda, se a folga dura máis de tres días, para garantir o funcionamento do servizo de bombeo, será necesario engadir:
-3 oficiais mecánicos por quenda.
Ademais, se as reservas do parque de carbón baixan de 100.000 tm durante o transcurso da folga, será necesario engadir:
-2 oficiais eléctricos de mina por quenda.
-2 oficiais mecánicos de mina por quenda.
2. No caso de producirse algunha avaría ou incidente de carácter grave ou desabastecemento do parque de carbón da central térmica, a dirección e o comité de folga reuniranse co fin de acordar o persoal necesario para a correspondente reparación.
Artigo 2º
O incumprimento da obriga de atender os servizos mínimos fixados nesta orde sancionarase de conformidade coa lexislación vixente.
Artigo 3º
O establecido nesta orde non suporá ningunha limitación dos dereitos que a normativa reguladora do dereito de folga lles recoñece aos traballadores.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de febreiro de 2006.
Fernando Xabier Blanco Álvarez
Conselleiro de Innovación e Industria